DA Den Europæiske Unions Tidende L 121/36

KOMMISSIONENS AFGØRELSE

af 7. maj 2012

om afslutning af en antidumpingprocedure vedrørende importen af visse sømløse rør af jern eller stål, undtagen sømløse rør af rustfrit stål, med oprindelse i Belarus

(2012/247/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 9,

efter høring af det rådgivende udvalg, og

ud fra følgende betragtninger:

A. PROCEDURE

(1) Europa-Kommissionen (»Kommissionen«) modtog den 16. maj 2011 en klage vedrørende den påståede skadevoldende dumping af importen af visse sømløse rør af jern eller stål, undtagen sømløse rør af rustfrit stål, med oprindelse i Belarus (»det pågældende land«).

(2) Klagen blev indgivet af Defence Committee of the Seamless Steel Tubes Industry of the European Union (»klageren«) på vegne af producenter, der tegner sig for en væsentlig del, i dette tilfælde over 50 %, af den samlede produktion i Unionen af visse sømløse rør.

(3) Klagen indeholdt umiddelbare beviser for, at der fandt dumping sted, og at der forvoldtes væsentlig skade som følge heraf, hvilket blev anset for tilstrækkeligt til at gøre det berettiget at indlede en antidumpingprocedure.

(4) Kommissionen indledte ved en meddelelse i Den Europæiske Unions Tidende (2) en antidumpingprocedure vedrørende importen til Unionen af visse sømløse rør af jern eller stål med oprindelse i Belarus.

(5) Kommissionen sendte spørgeskemaer til EU-erhvervsgrenen, den eksporterende producent i Belarus, importørerne og til myndighederne i Belarus. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der er fastsat i indledningsmeddelelsen.

(6) Alle interesserede parter, der anmodede om en høring og påviste, at der var særlige grunde til, at de burde høres, blev hørt.

B. TILBAGETRÆKNING AF KLAGEN OG AFSLUTNING AF PROCEDUREN

(7) Ved brev af 26. januar 2012 til Kommissionen trak klageren officielt sin klage tilbage.

(8) I overensstemmelse med grundforordningens artikel 9, stk. 1, kan en procedure afsluttes, hvis klagen trækkes tilbage, medmindre en sådan afslutning ikke vil være i Unionens interesse.

(9) Kommissionen fandt, at proceduren burde afsluttes, da undersøgelsen ikke havde vist, at en sådan afslutning ikke vil være i Unionens interesse. De interesserede parter blev underrettet herom og fik lejlighed til at indsende bemærkninger. Der blev ikke modtaget nogen bemærkninger, der tydede på, at en afslutning ikke ville være i Unionens interesse.

(10) Kommissionen konkluderer derfor, at antidumpingproceduren vedrørende importen til Unionen af visse sømløse rør af jern eller stål med oprindelse i Belarus bør afsluttes —

VEDTAGET DENNE AFGØRELSE:

Artikel 1

Antidumpingproceduren vedrørende importen af visse sømløse rør af jern eller stål, undtagen sømløse rør af rustfrit stål, med cirkulært tværsnit, med en udvendig diameter på 406,4 mm og derunder, med en kulstofværdi (CEV) på 0,86 og derunder ifølge formler og kemiske analyser (3) foretaget af International Institute of Welding (IIW), med oprindelse i Belarus, der normalt henhører under KN-kode ex 7304 19 10, ex 7304 19 30, ex 7304 23 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 og ex 7304 59 93, afsluttes.

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 7. maj 2012. På Kommissionens vegne José Manuel BARROSO Formand

(1) EUT L 343 af 22.12.2009, s. 51.

(2) EUT C 187 af 28.6.2011, s. 22.

(3) Kulstofværdien fastlægges i henhold til Technical Report, 1967, IIW dokumentnr. IX-535-67, udgivet af International Institute of Welding (IIW).